ຄະນະປະຈໍາສະພາແຫ່ງຊາດ ຄົ້ນຄວ້າຫຼາຍບັນຫາສໍາຄັນຂອງປະເທດຊາດ
(ສພຊ) ປະຕິບັດຕາມກົດໝາຍວ່າດ້ວຍສະພາແຫ່ງຊາດ ແລະ ມະຕິວ່າດ້ວຍການເຄື່ອນໄຫວວຽກງານຂອງຄະນະປະຈໍາສະພາແຫ່ງຊາດ ກ່ຽວກັບການດໍາເນີນກອງປະຊຸມຄະນະປະຈໍາສະພາແຫ່ງຊາດ. ໃນລະຫວ່າງວັນທີ 25-26 ພຶດສະພາ 2023 ນີ້, ຄະນະປະຈໍາສະພາແຫ່ງຊາດ ໄດ້ດໍາເນີນກອງປະຊຸມປະຈໍາເດືອນພຶດສະພາ 2023 ເພື່ອພິຈາລະນາຕົກລົງບັນຫາສໍາຄັນພື້ນຖານຂອງປະເທດຊາດ ຕາມຂອບເຂດສິດ ແລະ ໜ້າທີ່ ທີ່ໄດ້ກໍານົດໄວ້ໃນລັດຖະທໍາມະນູນ ແລະ ກົດໝາຍ. ກອງປະຊຸມຄະນະປະຈໍາສະພາແຫ່ງຊາດ ປະຈໍາເດືອນພຶດສະພາ 2023 ໄດ້ດໍາເນີນໂດຍການເປັນປະທານນໍາພາກອງປະຊຸມຂອງທ່ານ ປອ. ໄຊສົມພອນ ພົມວິຫານ ກໍາມະການກົມການເມືອງສູນກາງພັກ, ປະທານຄະນະປະຈໍາສະພາແຫ່ງຊາດ; ເຂົ້າຮ່ວມກອງປະຊຸມມີບັນດາທ່ານ ຮອງປະທານຄະນະປະຈໍາສະພາແຫ່ງຊາດ, ກຳມະການຄະນະປະຈໍາສະພາແຫ່ງຊາດ ແລະ ແຂກທີ່ຖືກເຊີນຈາກພາກສ່ວນທີ່ກ່ຽວຂ້ອງ.
ກອງປະຊຸມຄະນະປະຈໍາສະພາແຫ່ງຊາດ ປະຈໍາເດືອນພຶດສະພາ 2023 ໄດ້ດໍາເນີນໃນສະພາບເງື່ອນໄຂທີ່ ສະພາແຫ່ງຊາດ, ຄະນະປະຈໍາສະພາແຫ່ງຊາດ, ບັນດາກົງຈັກເສນາທິການ ກໍາລັງສຸມໃສ່ປະສານສົມທົບກັບບັນດາກະຊວງ, ອົງການ ໃນການກະກຽມຮ່າງກົດໝາຍ ແລະ ບັນດາເນື້ອໃນຂອງກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ IX ແນໃສ່ເຮັດໃຫ້ການກະກຽມເນື້ອໃນມີຄຸນນະພາບ ແລະ ສໍາເລັດທັນເວລາ ເປັນບ່ອນອີງໃຫ້ແກ່ພາກສ່ວນກ່ຽວຂ້ອງ ໃນການແກ້ໄຂບັນຫາຕ່າງໆ ໃຫ້ມີປະສິດທິຜົນ.
ກອງປະຊຸມ, ໄດ້ຮັບຟັງການລາຍງານກ່ຽວກັບແຜນການດຳເນີນກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ IX; ຮ່າງບົດລາຍງານຜົນການຕິດຕາມກວດກາ ຜົນການປະເມີນການຈັດຕັ້ງປະຕິບັດກົດໝາຍຂົງເຂດຍຸຕິທຳ 4 ສະບັບຄື: ກົດໝາຍວ່າດ້ວຍສານປະຊາຊົນ, ກົດໝາຍວ່າດ້ວຍອົງການໄອຍະການປະຊາຊົນ, ກົດໝາຍວ່າດ້ວຍການດຳເນີນຄະດີທາງອາຍາ ແລະ ກົດໝາຍວ່າດ້ວຍການດຳເນີນຄະດີທາງແພ່ງ; ການຄົ້ນຄວ້າການສະເໜີແຕ່ງຕັ້ງຜູ້ພິພາກສາຂອງສານປະຊາຊົນທ້ອງຖິ່ນ; ລາຍງານຜົນຂອງການຕິດຕາມກວດກາການຈັດຕັ້ງປະຕິບັດຍຸດທະສາດການປົກຄອງສັງຄົມແຫ່ງຊາດ; ລາຍງານກ່ຽວກັບການມອບຫຼຽນລາງວັນດີເດັ່ນ ໃນການອອກກົດໝາຍ ແລະ ການຈັດຕັ້ງປະຕິບັດກົດໝາຍວ່າດ້ວຍການຄຸ້ມຄອງຢາສູບຈາກອົງການອະນາໄມໂລກ; ລາຍງານຜົນການຕິດຕາມກວດກາຂອງສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 17 ແຂວງອັດຕະປື ກ່ຽວກັບການສຳປະທານທີ່ດິນປ່າໄມ້ ເພື່ອພັດທະນາກະສິກຳ, ຟື້ນຟູປ່າ ແລະ ປູກໄມ້ທົດແທນຄືນເຂດພັດທະນາໂຄງການຢູ່ແຂວງອັດຕະປື; ລາຍງານຜົນການຕິດຕາມກວດກາ, ຊຸກຍູ້ ການຜະລິດເປັນສິນຄ້າທົດແທນການນຳເຂົ້າ ແລະ ການຄຸ້ມຄອງລາຄາສິນຄ້າ; ລາຍງານກ່ຽວກັບຄວາມຄືບໜ້າການຊຳລະໜີ້ຕ່າງປະເທດ ປີ 2023; ລາຍງານຜົນການທາບທາມຄຳເຫັນກົດໝາຍ 12 ສະບັບ ໂດຍສະເພາະ 4 ກົດໝາຍ ທີ່ມີຄວາມລະອຽດອ່ອນ; ລາຍງານຜົນການກວດກາເນື້ອໃນຮອບດ້ານຂອງຮ່າງກົດໝາຍ ຈຳນວນ 10 ສະບັບ ທີ່ຈະນຳເຂົ້າພິຈາລະນາໃນກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ IX; ລາຍງານຜົນການເຂົ້າຮ່ວມກອງປະຊຸມພົບປະລະຫວ່າງຜູ້ນຳອາຊຽນ ແລະ ຜູ້ນຳໄອປາ ໃນລະຫວ່າງວັນທີ 9-10 ພຶດສະພາ 2023 ທີ່ລາບວນ ບາໂຈ ປະເທດອິນໂດເນເຊຍ ແລະ ການຂໍການພິຈາລະນາຄືນກ່ຽວກັບກອງປະຊຸມສຸດຍອດລັດຖະສະພາກຳປູເຈຍ-ລາວ-ຫວຽດນາມ (CLV) ຄັ້ງທີ 1.
ຈາກນັ້ນ, ກອງປະຊຸມ ໄດ້ເອົາໃຈໃສ່ຄົ້ນຄວ້າປະກອບຄໍາຄິດຄຳເຫັນຢ່າງມີຈຸດສຸມ, ກົງໄປກົງມາ ໃສ່ບັນດາບົດລາຍງານຕ່າງໆ ທີ່ນໍາມາພິຈາລະນາໃນກອງປະຊຸມຄັ້ງນີ້ ເພື່ອຮັບປະກັນການຕົກລົງບັນຫາຢ່າງມີຄວາມເປັນເອກະພາບ, ສາມາດເປັນບ່ອນອີງໃນການຈັດຕັ້ງປະຕິບັດ ແລະ ນໍາຜົນປະໂຫຍດລວມມາສູ່ປະເທດຊາດ ແລະ ປະຊາຊົນບັນດາເຜົ່າຢ່າງແທ້ຈິງ.
(ພາບ ແລະ ຂ່າວ: ນາງ ສຸພາວັນ ຫອມສະນິດ)